ผู้ตรวจฯเกาะติดงบกระตุ้นศก.
ภาครัฐระดมผู้ตรวจฯ 20 กระทรวง ลงพื้นที่ติดตามมาตรการกระตุ้นเศรษฐกิจ
24 ต.ค. 2558

ภาครัฐระดมผู้ตรวจฯ 20 กระทรวง ลงพื้นที่ติดตามมาตรการกระตุ้นเศรษฐกิจ 
นายจิรชัย มูลทองโร่ย หัวหน้าผู้ตรวจราชการสำนักนายกรัฐมนตรี เปิดเผยว่า ในการประชุมร่วมกับผู้ตรวจราชการ 20 กระทรวงล่าสุด ที่ประชุมเห็นชอบแผนงานตรวจราชการแบบบูรณาการ ปีงบ 2559 พร้อมทั้งมอบหมายให้ผู้ตรวจฯ ทุกกระทรวงติดตามการดำเนินการตามมาตรการกระตุ้นเศรษฐกิจระยะเร่งด่วนที่ลงไปยังท้องถิ่นทั่วประเทศวงเงิน 1.36 แสนล้านบาท
“ผู้ตรวจราชการแต่ละกระทรวงต้องติดตามผลการดำเนินการมาตรการกระตุ้นเศรษฐกิจระยะเร่งด่วนทุกมาตรการ ว่าเงินที่ลงไปยังพื้นที่มีผลสำเร็จอย่างไรบ้าง จากนั้นให้รวบรวมรายละเอียดเพื่อเสนอให้ พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) พิจารณาต่อไป” นายจิรชัย กล่าว
สำหรับมาตรการกระตุ้นเศรษฐกิจระยะเร่งด่วน ประกอบด้วย 1.มาตรการการส่งเสริมความเป็นอยู่ระดับหมู่บ้าน ซึ่งขณะนี้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ปล่อยสินเชื่อกองทุนหมู่บ้านเกรดเอและบีไปแล้ว 2.4 หมื่นล้านบาท จากกรอบวงเงินกู้ตามมาตรการ 6 หมื่นล้านบาท และกองทุนได้ปล่อยกู้ให้สมาชิกแล้ว 1.6 ล้านราย 
2.มาตรการส่งเสริมความเป็นอยู่ระดับตำบล โดยจัดสรรงบประมาณให้กับ 7,255 ตำบล ตำบลละ 5 ล้านบาท วงเงินรวม 3.97 หมื่นล้านบาท และขณะนี้ตำบลต่างๆ ได้เสนอโครงการเพื่อขอรับจัดสรรงบกว่า 1.6 แสนโครงการ และ 3.มาตรการกระตุ้นการลงทุนโครงการขนาดเล็กไม่เกิน 1 ล้านบาท ของรัฐทั่วประเทศ วงเงิน 4 หมื่นล้านบาท ซึ่งมีการจัดสรรงบกลางไปแล้ว 2.4 หมื่นล้านบาท ส่วนที่เหลือ 1.6 หมื่นล้านบาท เป็นงบปกติปีงบ 2559  
นายจิรชัย กล่าวว่า ที่ประชุมยังมอบหมายให้ผู้ตรวจราชการทุกกระทรวงลงพื้นที่ประชาสัมพันธ์ให้เกษตรกรรับทราบสถานการณ์ภัยแล้งที่จะเกิดขึ้นในปีหน้า และชี้แจงแนวทางแก้ไขปัญหาตามนโยบายของรัฐบาลที่ออกมา 8 มาตรการ รวมทั้งจะต้องหาวิธีสร้างแรงจูงใจให้เกษตรกรลดพื้นที่การปลูกข้าว แล้วหันไปปลูกพืชที่ใช้น้ำน้อยที่มีมูลค่ามากกว่าการปลูกข้าวแทน ซึ่งจะช่วยลดความเดือดร้อนให้เกษตรกรจากปัญหาภัยแล้ง
“การตรวจราชการจะเน้นติดตามการแก้ปัญหาภัยแล้งควบคู่กับงานตรวจด้านอื่นๆ” นายจิรชัย ระบุ